GLOCON ชูธุรกิจอาหารโตเด่น ตั้งเป้าดันรายได้ปี 63 แตะ 1.76 พันลบ.
GLOCON ชูธุรกิจอาหารโตเด่น ตั้งเป้าดันรายได้ปี 63 แตะ 1.76 พันลบ.
19 พ.ค. 2563

นายเชิดศักดิ์ กู้เกียรตินันท์ ประธานกรรมการบริหาร บริษัท โกลบอล คอนซูเมอร์ จำกัด (มหาชน) หรือ GLOCON เปิดเผยถึง ภาพรวมผลการดำเนินงานงวดไตรมาส 1 ปี 2563  บริษัทมีรายได้รวม 394.13 ล้านบาท เพิ่มขึ้น 114.70 ล้านบาท หรือร้อยละ 41 เมื่อเปรียบเทียบกับงวดเดียวกันของปีก่อน กำไรขั้นต้นอยู่ที่ 82.22 ล้านบาท เพิ่มขึ้น 18.91 ล้านบาท หรือราวร้อยละ 30 และขาดทุนลดลงอยู่ที่ 4.01 ล้านบาท จากงวดเดียวกันของปีก่อนขาดทุน 24.88 ล้านบาท นับเป็นการขาดทุนลดลงถึง 20.87 ล้านบาท หรือลดลงร้อยละ 84 และทำผลงานได้ดีหากเทียบไตรมาส 4/2562 ขาดทุนอยู่ที่ 21.97 ล้านบาท สะท้อนความสามารถในการพลิกฟื้นธุรกิจได้ตามแผนการที่วางไว้
โดยปัจจุบันสัดส่วนรายได้หลักมาจากธุรกิจอาหาร 246.99 ล้านบาท คิดเป็นสัดส่วนร้อยละ 61.68 ของรายได้รวม และมี EBITDA จากธุรกิจอาหารแปรรูปและธุรกิจผลไม้อบแห้ง จำนวน 17.19 ล้านบาท เพิ่มขึ้น จำนวน 10.83 ล้านบาท หรือราวร้อยละ 170 จากไตรมาสเดียวกัน ปัจจัยหลักมาจากการเพิ่มของธุรกิจผลไม้อบแห้งเน้นการส่งออกซึ่งเป็น Growth Engine ใหม่ในกลุ่มนี้
สำหรับธุรกิจบรรจุภัณฑ์มีรายได้ 144.20 ล้านบาท คิดเป็นร้อยละ 36.01 ของรายได้รวม และมี EBITDA จำนวน 17.20 ล้านบาท เพิ่มขึ้น 4.20 ล้านบาท หรือราวร้อยละ 32.30 จากไตรมาสเดียวกัน ซึ่งกลุ่มนี้ยังคงเติบโตและมีแนวโน้มการเริ่มกลับมาใช้เพิ่มขึ้นจาก Delivery Trend
“ผลจากการปรับกลยุทธ์ในช่วงที่ผ่านมา ทำให้บริษัทฯ มีผลประกอบการเป็นที่น่าพอใจ โดยเฉพาะกลุ่มธุรกิจอาหารมีการเติบโตอย่างโดดเด่น จากการเข้าไปลงทุนในธุรกิจผลไม้อบแห้ง ในช่วงไตรมาสแรกที่ผ่านมา สร้างยอดขายเข้าพอร์ตรายได้กว่า 107 ล้านบาท ขณะที่ ธุรกิจร้านอาหาร A&amp;W และ คิทเช่น พลัส หยุดให้บริการ dine-in ตามมาตรการภาครัฐ ตั้งแต่วันที่ 26 มีนาคม 2563
ส่งผลกระทบต่อรายได้ และเมื่อมองจากแนวโน้มของธุรกิจจึงปรับเปลี่ยนรูปแบบการขายไปทาง delivery มากขึ้น โดยที่ GLOCON ตั้งเป้าหมาย จะพลิกกลับมาทำกำไรโดยเร็วที่สุด ซึ่งบริษัทตั้งเป้าหมายปี 2563 มีรายได้รวม 1,760 ล้านบาท หรือเติบโตไม่ต่ำกว่าร้อยละ 50 จากปี 2562 ที่มีรายได้รวม 1,172 ล้านบาท” นายเชิดศักดิ์ กล่าว